Ritratt ta' Steven Cornfield fuq Unsplash .td_uid_2_60a658187b019_rand.td-a-rec-img{text-align:left}.td_uid_2_60a658187b019_rand.td-a-rec-img img{margin:0 auto 0 0} Illum ħafna diġà ħadu t‐tilqima kontra l‐Covid‐19 u statistikament nistgħu ngħidu li f'Malta hawn 437,654 imlaqqmin, almenu b'tilqima waħda (sat‐18 ta' Mejju). Fl‐istess ħin it‐testijiet biex jaraw min hu pożittiv għall‐Covid‐19 għadhom għaddejjin, kif għadhom għaddejjin uħud mis‐servizzi tas‐Saħħa. Naħseb irridu napprezzaw li l‐ħaddiema kollha fis‐settur tas‐saħħa qed jagħmlu biċċa xogħol kbira għax kemm l‐ittestjar kif ukoll it‐tilqim huwa xogħol 'żejjed' għalihom. Veru li fl‐eqqel tal‐pandemija ħafna servizzi naqsu jew waqfu imma hekk kien meħtieġ anke biex ikun assigurat li l‐mikrobu ma jinferixx u l‐ħaddiema tas‐saħħa kienu impenjati bix‐xogħol tal‐pandemija. Qrajna u rajna kummenti varji dwar l‐ittestjar u t‐tilqim. Min qal li kif wasal daħal u nqeda u min qal li għamel sigħat sħaħ jistenna. Kien hemm min ukoll ħa xi filmati… L‐esperjenza tiegħi kienet waħda pożittiva għax dħalt fil‐ħin li kelli nidħol, sibt infermier tal‐affari tiegħu, tani t‐tilqima u kien professjonali ħafna. Imma persuna li marret f'post differenti milli mort jien, qaltli li kienet fil‐kju (xejn ta' barra minn hawn) tistenna biex tieħu t‐tilqima, imma tgħidx kemm inkwetat b'dak li kien qed jingħad. Jidher li kien hemm xi żewġ 'esperti' minn dawk li jieħdu l‐lawrija mingħajr ma jmorru l‐università u kienu qed jispjegaw lil dawk li kienu qed jistennew dwar kemm mietu nies bit‐tilqima, oħrajn mhux se jimxu aktar u oħrajn affettwati b'xi problemi serji oħra. Skont dawn l‐għorrief, dan kollu hawn Malta! Nagħmilha ċara mill‐ewwel li xejn mhu minnu dan. Ħaġa tal‐għaġeb kif hawn min meta jkollu udjenza qed tisimgħu (aktarx ta' bilfors) jibda jħarref u jivvinta aktar milli jiflaħ!! Ma nafx jekk hux każ ta' nies joħolmu mqajma. Dnub li dawn l‐'esperti' ma marrux jagħtu daqqa t'id l‐isptar jew fiċ‐ċentri tas‐saħħa. Ukoll għadna naqraw noti miktuba fuq il‐midja soċjali – il‐pulptu modern ‐ minn dawk li ma jemmnux fix‐xjenza u jbassru l‐agħar affarijiet li se jiġru wara t‐tilqima. U sadanittant il‐maġġoranza assoluta tagħhom kollha ħadu tilqim ieħor meta kienu żgħar. Forsi qed jiktbu dan għax għandhom xi effetti li l‐kumplament tas‐soċjetà li ħadet l‐istess tilqima bħalhom m'għandniex?! Għax ma nirringrazzjawx lix‐xjenzati li b'dawn l‐iżviluppi tnaqqsu l‐effetti ta' mard li llum kważi nqata' għal kollox u ġew salvati ħafna ħajjiet! Mistoqsija jekk it‐tilqim għandux ikun obbligatorju tqum mingħajr ma trid. Għaliex huwa illegali li ma tlaqqamx lit‐tfal u mbagħad f'sitwazzjoni ta' pandemija tħalliet l‐għażla? Dejjem qrajna li s‐sistema ta' tilqim tat‐trabi li għandna Malta taħdem tajjeb għax, filwaqt li hi obbligatorja, tħalli l‐għażla dwar jekk ġenituri jagħżlux li jlaqqmu lil uliedhom fil‐privat jew fiċ‐ċentri tas‐saħħa… imma importanti li jitlaqqmu. Għaliex huwa aċċettabbli li jsiru lock‐downs mandatorji imma t‐tilqim jibqa' mhux obbligatorju. Naħseb li jekk inqabblu 'l‐prezz' li wieħed iħallas f'lock‐down mandatorja jew meta wieħed jingħata t‐tilqima għax hija obbligatorja, naraw li 'l‐ispiża' hija ferm differenti. Nemmen li etikament mhux korrett li titħalla din l‐għażla. Mill‐aspett tas‐Saħħa Pubblika għaliex m'hemmx għażla jekk wieħed ipejjipx f'ambjent magħluq, jekk tintlibisx il‐maskra meta toħroġ barra jew jekk jintlibisx is‐seatbelt eċċ eċċ? L‐edukazzjoni waħedha ma wasslitx għat‐tibdil fl‐aġir mixtieq la fil‐pandemija u lanqas fl‐eżempji l‐oħra. Dejjem kien hemm bżonn tal‐liġi ukoll sabiex iseħħ it‐tibdil neċessarju għax in‐natura umana hi li hi… Ir‐riċerka ilha li tatna r‐risposta… issa wieħed jistenna u jara. .td_uid_3_60a658187b254_rand.td-a-rec-img{text-align:left}.td_uid_3_60a658187b254_rand.td-a-rec-img img{margin:0 auto 0 0}